[pic] | EVROPSKA KOMISIJA |

Bruselj, 17.12.2009

COM(2009)704 konč.

2009/0189 (NLE)

Predlog

SKLEP SVETA

o podpisu Sporazuma med Evropsko unijo ter Republiko Islandijo in Kraljevino Norveško o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001

OBRAZLOŽITVENI MEMORANDUM

OZADJE PREDLOGA

Cilj Sporazuma [UL L 26, 29.1.2004] je izboljšati pravosodno sodelovanje v kazenskih zadevah med državami članicami Evropske unije ter Islandijo in Norveško z uporabo nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001 za Islandijo in Norveško.

Cilj Konvencije z dne 29. maja 2000 o medsebojni pomoči v kazenskih zadevah je spodbuditi in posodobiti sodelovanje med sodnimi, policijskimi in carinskimi oblastmi z dopolnitvijo določb in olajšanjem uporabe Konvencije Sveta Evrope o medsebojni pravni pomoči v kazenskih zadevah iz leta 1959 in njenega protokola iz leta 1978, Konvencije o izvajanju Schengenskega sporazuma iz leta 1990 in Beneluške pogodbe iz leta 1962.

Konvencija je bila dopolnjena s protokolom, ki ga je Svet pripravil v skladu s členom 34 Pogodbe o Evropski uniji [UL C 326, 21.11.2001], ki zagotavlja dopolnilne ukrepe, kot so zaprosila za podatke o bančnih transakcijah, za boj proti kriminalu, zlasti organiziranemu.

Svet je s Sklepom z dne 17. decembra 2003 na podlagi členov 24 in 38 Pogodbe o Evropski uniji odobril podpis Sporazuma med Evropsko unijo ter Republiko Islandijo in Kraljevino Norveško o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001.

Sporazum še ni bil sklenjen in še ni začel veljati.

Lizbonska pogodba je začela veljati 1. decembra 2009, zato postopke, ki jih mora s tem v zvezi opraviti Evropska unija, ureja člen 218 Pogodbe o delovanju Evropske unije.

Sporazum je bil podpisan že pred šestimi leti, zato bi ga zdaj morali čim prej skleniti.

Člen 218(6)(a) Pogodbe o delovanju Evropske unije določa, da pri sporazumih na področjih, za katera velja redni zakonodajni postopek, Svet sprejme sklep o sklenitvi sporazuma po odobritvi Evropskega parlamenta.

Komisija zato priporoča, naj Svet po odobritvi Evropskega parlamenta sprejme sklep o sklenitvi Sporazuma med Evropsko unijo ter Republiko Islandijo in Kraljevino Norveško o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001.

2009/0189 (NLE)

Predlog

SKLEP SVETA

o podpisu Sporazuma med Evropsko unijo ter Republiko Islandijo in Kraljevino Norveško o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 82(1)(d) v povezavi s členom 218(6)(a) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta,

ob upoštevanju naslednjega:

1. Svet je 19. decembra 2002 pooblastil predsedstvo Sveta, ki mu pomaga Komisija, da začne pogajanja o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001.

2. V skladu s Sklepom Sveta 2004/79/ES z dne 17. decembra 2003 je bil Sporazum med Evropsko unijo ter Republiko Islandijo in Kraljevino Norveško o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001 s pridržkom njegove poznejše sklenitve podpisan dne … .

3. Sporazum še ni bil sklenjen. Lizbonska pogodba je začela veljati 1. decembra 2009, zato postopke, ki jih mora s tem v zvezi opraviti Evropska unija, ureja člen 218 Pogodbe o delovanju Evropske unije.

4. Sporazum je treba skleniti.

5. [V skladu s členom 3 Protokola št. 21 o stališču Združenega kraljestva in Irske glede območja svobode, varnosti in pravice, ki je priložen k Pogodbi o Evropski uniji in Pogodbi o delovanju Evropske unije, sta Združeno kraljestvo in Irska uradno izrazili željo, da sodelujeta pri sprejetju tega sklepa.]

6. V skladu s členoma 1 in 2 Protokola št. 22 o stališču Danske, ki je priložen k Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, zato Sporazum zanjo ni zavezujoč niti se v njej ne uporablja –

SPREJEL NASLEDNJI SKLEP:

Člen 1

Sporazum med Evropsko unijo ter Republiko Islandijo in Kraljevino Norveško o uporabi nekaterih določb Konvencije z dne 29. maja 2000 o medsebojni pomoči v kazenskih zadevah med državami članicami Evropske unije ter njenega Protokola iz leta 2001[1] je s tem sklenjen.

Besedilo Sporazuma je priloženo temu sklepu.

Člen 2

Predsednik Sveta imenuje osebo, pristojno, da v imenu Evropske unije posreduje uradno obvestilo iz člena 6(1) Sporazuma, s čimer bo izraženo soglasje Evropske unije, da jo ta sporazum zavezuje.

Člen 3

Ta sklep začne veljati na dan sprejetja. Objavi se v Uradnem listu Evropske unije .

Datum začetka veljavnosti Sporazuma se objavi v Uradnem listu Evropske unije .

V Bruslju,

Za Svet

[Predsednik]

[1] UL L 26, 29.1.2004, str. 3.